**Lontoon isku 2017** oli terrori-isku, joka tapahtui Lontoon Westminsterissä lähellä Westminsterin palatsia 22. maaliskuuta 2017. Mieshenkilö ajoi ensin jalankulkijoiden päälle autolla Westminsterin sillalla, minkä jälkeen hyökkääjä puukotti poliisia parlamentin edustalla. Viisi ihmistä, mukaan lukien yksi poliisi ja itse tekijä, kuoli iskussa. Lisäksi vähintään 50 ihmistä loukkaantui, osa heistä kriittisesti.

Poliisin mukaan hyökkääjä oli 52-vuotias Khalid Masood, alkuperäiseltä nimeltään Adrian Russell Ajao. Pääministeri Theresa May kertoi ennen virallista julkilausumaa, että MI5 tunsi tekijän jo ennen iskua. Poliisi olettaa, että häntä oli innoittanut "kansainvälinen terrorismi".

Poliisi pidätti 12 henkilöä iskun suunnittelusta, mutta vapautti heidät kuitenkin myöhemmin.

Isku tapahtui tasan vuosi Brysselin terrori-iskun jälkeen.

Tapahtumien kulku
-----------------

Silminnäkijöiden mukaan terroristi ajoi autolla jalankulkijoiden päälle Westminsterin sillalla. Toistaiseksi vahvistamattomien tietojen mukaan autoa ammuttiin. Tämän seurauksena auto ajautui kaiteisiin parlamentin lähistöllä. Autosta juoksi ulos mies, joka ehti puukottaa poliisia parlamentin luona ennen ampumavälikohtausta.

Parlamentin istunto keskeytyi tapahtumien takia, ja noin kahden tunnin päästä ihmisiä alettiin päästää ulos. Pääministeri Theresa May evakuoitiin parlamenttitalosta tapahtumien seurauksena, minkä jälkeen hän keskusteli tilanteesta myös Yhdysvaltain presidentin Donald Trumpin kanssa puhelimitse.

Tapauksen jälkeen poliisi eristi laajoja alueita tapahtumapaikan ympäristöstä.

Tekijä
------

Poliisin mukaan hyökkääjä oli 52-vuotias Khalid Masood, alkuperäiseltä nimeltään Adrian Russell Ajao. Hänen tiedetään kuitenkin käyttäneen useita eri nimiä. Masoodin epäillään asuneen Keski-Englannissa. Murha-aseena käytetty auto oli vuokrattu Birminghamista, ja Masood oli syntynyt Kentissä, Kaakkois-Englannissa.

Iskun tekijällä oli mittava rikosrekisteri, sillä hän oli saanut aiemmin tuomion muun muassa pahoinpitelystä, ruumiinvamman tuottamisesta, häiriönteosta sekä laittoman aseen hallussapidosta. Ensimmäinen tuomio Masoodille langetettiin marraskuussa 1983 vahingonteosta. Viimeisin tuomio tuli joulukuussa 2003, 20 vuotta ensimmäistä tuomiota myöhemmin, teräaseen hallussapidosta. Aiemmin häntä ei oltu rangaistu terrorismista, eikä hän ollut virallisesti tutkinnan kohteena. Yhdistyneen kuningaskunnan MI5-turvallisuuselin oli tästä huolimatta tutkinut hänen kontaktejaan väkivaltaisen radikalismin tekijöihin muutamia vuosia ennen Lontoon iskua 2017.

Lähteet
-------

1. 1 2 3 4 5 6 7  Sipilä, Annamari: Jo yhdeksän ihmistä pidätetty Lontoon terrori-iskuun liittyen *hs.fi*.  24.3.2017. Sanoma Media Finland Oy. Viitattu 24.3.2017.
2. ↑  Westminster Bridge attack victim Andreea Cristea dies *BBC News*.  7.4.2017. Viitattu 7.4.2017. (englanniksi)
3. ↑  Elgot, Jessica & Sparrow, Andrew: London terror attack: Khalid Masood named by police as responsible for Westminster attack *The Guardian*.  23.3.2017. Viitattu 23.3.2017. (englanniksi)
4. ↑  Dearden, Lizzie: Khalid Masood: Met Police says attacker's previous name was Adrian Russell Ajao amid confusion over aliases *The Independent*.  24.3.2017. Viitattu 27.3.2017. (englanniksi)
5. ↑  Elgot, Jessica & Sparrow, Andrew: London attack: Theresa May says Westminster assailant was British-born and known to MI5 *The Guardian*.  23.3.2017. Viitattu 23.3.2017. (englanniksi)
6. ↑  Heiskanen, Heikki: Lontoon hyökkäyksen takia pidätetyt on vapautettu – poliisilla ei todisteita ääriryhmä-kytköksestä *Yle*.  1.4.2017. Viitattu 1.4.2017.
7. 1 2 3 4  "Väkeä liikkui koko sillan mitalla".  *Keskisuomalainen*, 23.3.2017, 147. vsk, nro 80 (39681), s. 24–25. Jyväskylä:  Keskisuomalainen Oyj.
8. 1 2 3 4  Sipilä, Annamari: Poliisi nimesi Lontoon terrori-iskun tekijän – Khalid Masoodilla, 52, oli pitkä rikosrekisteri muttei terrorismituomioita *hs.fi*.  23.3.2017. Lontoo, Yhdistynyt kuningaskunta:  Sanoma Media Finland Oy. Viitattu 24.3.2017.

Aiheesta muualla
----------------

* Kuvia tai muita tiedostoja aiheesta **Lontoon terrori-isku 22. maaliskuuta 2017** Wikimedia Commonsissa